Па загадзе княгіні Анастасіі быў узведзены яшчэ адзін замак, пад які адышла частка гандлёвай плошчы. Размяшчаўся ён ніжэй Капца, таму атрымаў назву Ніжняга або Дольнага замка. А Капец з тых часоў называўся Верхнім або Горным замкам. Размешчаныя побач, яны ўяўлялі адзіны палацава-замкавы комплекс. Калі напрыканцы XVI ст. (па іншых звестках – у XVIІ ст.) на другім беразе Случы з"явілася новае ўмацаванне – Новы замак (Цытадэль), Верхні і Ніжні замкі разам сталі называцца Старым замкам.